ครึ่งบ่าย…ไม้สั้น – บล.คันทรี่ กรุ๊ป
สรุปทิศทางตลาดภาคเช้า และแนวโน้มการลงทุนภาคบ่าย โดย บล.คันทรี กรุ๊ป จำกัด
7 ม.ค. 2559

สรุปตลาดภาคเช้า
ตลาดภาคเช้าปิดปรับตัวลดลง จากความกังวลต่อปัญหาเศรษฐกิจประเทศจีน โดยเฉพาะหลังจากที่ตลาดหุ้นจีนมีการใช้ Circuit Breaker เป็นครั้งที่ 2 ในรอบ 4 วัน รวมถึงแรงขายของหุ้นในกลุ่มพลังงานหลังจากราคาน้ำมันยังคงปรับตัวลดลงอย่างต่อเนื่อง แม้ว่าจะมีการปรับตัวเพิ่มขึ้นของหุ้นในกลุ่มขนส่งที่ได้รับผลดีจากราคาน้ำมันดิบที่ปรับตัวลงก็ตาม สำหรับปริมาณการซื้อขายถือว่าอยู่ในระดับที่หนาแน่นที่ 2.4 หมื่นล้านบาท
 
แนวโน้ม ภาคบ่าย
คาดดัชนีมีแนวโน้มปรับตัวขึ้นได้บ้าง หลังจากมีการเปิดเผยดัชนีความเชื่อมั่นผู้บริโภคเดือน ธ.ค. ที่เพิ่มขึ้นต่อเนื่องเป็นเดือนที่ 3 ติดต่อกัน รวมถึงปัจจัยเรื่องการห้ามขายหุ้นของนักลงทุนรายใหญ่ของจีนจะมีการประกาศใช้ต่อไปอีก 3 เดือน แต่ด้วยภาพรวมของราคาน้ำมันที่ยังลดลงต่อเนื่องยังเป็นปัจจัยกดดันสำหรับตลาดหุ้นไทยต่อไป ดังนั้นคำแนะนำในช่วงบ่ายเราจึงแนะนำให้หาจังหวะทยอยสะสมหุ้นที่ได้รับผลดีจากราคาน้ำมับดินที่ปรับตัวลดลงอย่างหุ้นในกลุ่มสายการบินเป็นต้น
 
วิเคราะห์ทางเทคนิค
OCEAN 
ราคาปิด 0.60 บาท
แนวรับ 0.58 บาท          
แนวต้าน 0.70 บาท
Stop loss เมื่อราคาใกล้หลุด 0.55 บาท
กราฟ  OCEAN เกิดหลายสัญญาณซื้อในวันนี้ เริ่มตั้งแต่การเด้งตัวของแท่งเทียน ได้สร้างรูปชายธง  ทำให้แนว Minor down trend จบลง  และเส้นค่าเฉลี่ยโค้งเข้าหากันกำลังจะเกิด Golden cross ถ้าราคาหุ้นสูงกว่า 0.62 บาทในวันนี้  ขณะที่ MACD เกิดสัญญาณซื้อเช่นกัน  ลักษณะทั้งหมดนี้จะทำให้ราคาหุ้นปรับตัวขึ้นช่วงบ่ายได้ต่อไป  แนะนำเก็งกำไร มีวินัยในการลดเสี่ยง
 
เด็กแนว
TPA ดูเหมือนธรรมดา แต่อาจไม่ธรรมดาก็ สิ่งดี๊ดีที่เกิดขึ้นก็คือได้อานิสงส์เต็มๆ จากราคาผลิตภัณฑ์พลาสติกที่ต่ำลงมาก เนื่องจากบริษัท เป็นผู้จำหน่ายแผ่นอะคริลิคแบบหล่อ และพลาสติกแบบเครื่องรีด หลากหลายประเภทตามชนิดของวัตถุดิบ เช่น แผ่น ABS, HIPS และแผ่น PP หรือพลาสติกลูกฟูก
ซึ่งถือว่าราคาวัตถุดิบถูกลง จึงสะท้อนมาตั้งแต่ไตรมาส 3 ที่ยอดขายทรงๆ แต่อัตรามาร์จิ้นท์กำไรกลับดีขึ้น  และคาดว่าผลกำไรทั้งปียังออกมาแจ่มสรัส ทำให้ค่า PE อยู่เพียง 11 เท่า ต่ำสุดในรอบเกือบ 3 ปี ถ้าให้ PE 15 เท่าราคาเหมาะสมจากผลประกอบการปี 58 ควรจะอยู่ราว 9.75 บาท 
แต่ปัจจัยที่น่าจับตาก็คือข่าวกระฉ่อนวงการก่อนหน้านี้ว่ากลุ่มบุญถาวรจะเข้ามาถือหุ้นใหญ่  เล่นเอาราคาหุ้นวิ่งพรวดไปเกิน 13 บาท ลากคนไปอยู่ดอยเป็นแถว จะเล่นอะไรก็ต้องดูมูลค่าพื้นฐาน  ข่าวจะจริงหรือเท็จให้อิงราคาเหมาะสมไว้ก่อน  ที่น่าสนใจก็คือกลุ่มผู้ถือหุ้นใหญ่ 2 เจ้ารวมกันกว่า 77%
ทำให้ปริมาณหุ้นในกระดานมีน้อย และถ้าจะเพิ่มสภาพคล่องก็คงต้องแตกพาร์ให้ดูเล็กลงจึงจะดี แต่ผู้ถือหุ้นบางรายเริ่มขายหุ้นออกบางส่วน  ประเมินได้ว่าอาจจะพยายามเพิ่มการหมุนเวียนหุ้นในกระดาน หรือไม่ก็ขายหุ้นออกมาเพื่อที่จะให้กลุ่มทุนใหม่รับไปหรือไม่ เพราะข่าวที่เคยมีแบบนี้มันต้องมีที่มาที่ไป และการเริ่มขยับขายหุ้นออกมามันส่งสัญญาณอะไรกันแน่
จับตากันใหม่มั่นเรื่องสำคัญ จะมีงานมงคลหรือไม่ อีกทั้งในเมื่อราคายังต่ำกว่าพื้นฐาน จำนวนหุ้นจดทะเบียนน้อย กำไรสะสมเยอะ หนี้ไม่มี เข้าตำรา ขาว สวย หมวย น่ารัก ต้องจับฟัดกันซักตั้งล่ะ กราฟ (180 นาที)  เพิ่งเด้งตัวขึ้นไม่กี่นาทีมานี้ และหากฟ่าน 7.25 บาทจะวิ่งต่อไป 8 บาทไม่ยากเลย  โดย MACD ขึ้นแรงส่งสัญญาณซื้อเข้มแข็งมาก ใครชอบก็เอาคร๊าบบบ